钦定古今图书集成/明伦汇编/闺媛典/第327卷 > 王节妇汤氏传 前人
## 钦定古今图书集成/明伦汇编/闺媛典/第327卷 > 王节妇汤氏传 前人

“妇以节名，非常也变也，变而不失其正，不亦善之善
者乎？若王节妇者是已。”节妇名慕贞，姓汤氏，世居武
林施水坊，父荣，母戚氏。慕贞生十七年，同里王君暹
闻有容德，俾其子常奠雁纳为室。既归，三族媪御交
誉之。常字彦常，少有《远游》志。既生女及男骥，元至正
乙未出商番禺，已而之桂林，后六年死焉。慕贞三十
七矣，遥望南海，泪眼无干。时上承舅姑，米薪盐酰之
费，靡不经度，不足使苍头贸易以给舅姑。忘其子之
亡。舅尝患疽，慕贞稽颡北辰，乞以身代，疾乃瘳。舅有
女兄二人，年耄无所依，慕贞迎还于家，忠养同其姑。
夫之季弟曰晖，娶史氏，育二女，贫不能嫁，慕贞择良
婿，治嫁具，遣之。晖与史旅死三衢，慕贞不惮千里之
远，取二丧藏诸先茔，其训骥尤切，俾事贤傅，受《春秋
三传》之学。国朝洪武癸丑，取浙江行省第六名文解，
贡入成均，选授吴王府伴读，朝夕陈训于王，久之，拜
监察御史。近以使事入闽，过其家，方岳大臣洎部使
者交谒于门，问母夫人无恙。人为慕贞荣，慕贞不自
乐也，且曰：“我未亡人尔自意危如朝露，不复有今日。
幸视骥加长，岁时持一觞酒，酹王家坟，庶他日九泉
见彦，常无惭色。爵禄之有无皆天也，奚暇计哉？”君子
愈贤之。呜呼！妇之青年丧夫最号多艰。傥居富贵，家
有仆媵，足以备驱役，阖庐足以蔽风雨，粟帛足以供
衣食，犹可自安。苟或茕茕吊影，室如悬罄。忍寒夜织
机声与候虫齐鸣，达曙不休，自非铁心石肠，未必不
为之动也。学士大夫读《四库》之书，平日抗手论天下
事，何处更有豪杰，一遇丝发利害，反眼若不相识。视
女妇未尝知书者，乃有所不及，可胜叹哉！濂于慕贞
之事，不得不为之纪载也。夫移风俗、美教化之道，慕贞实有焉。因具书之，以厉为人妇者。赞曰：

妇以节名，初非美称。唯王妇汤，守变以贞。心坚同石，
操洁如冰。太史作传，永扬休声。